बोले- सड़कों पर विरोध को देख दिल दुखता है, सरकार बेहतर वातावरण उपलब्ध कराए
हरियाणा के भाजपा सांसद बृजेंद्र सिंह अब जंतर मंतर पर प्रदर्शन करने वाले पहलवानों के समर्थन में उतर चुके हैं। बृजेंद्र सिंह भाजपा के पहले ऐसे सांसद है, जिन्होंने प्रदर्शनकारी पहलवानों के समर्थन में ट्वीट किया है।
दिल्ली के जंतर-मंतर पर चल रहे पहलवानों के धरने का हिसार से भाजपा सांसद बृजेंद्र सिंह ने समर्थन किया है। इसको लेकर बृजेंद्र सिंह ने ट्वीट किया है। उन्होंने लिखा- यह सड़क पर पहलवानों के विरोध पर दिल बड़ा दुखदायी है। हमारे खिलाड़ियों से किसी भी प्रकार का अन्याय न हो, इसका प्रयास करना चाहिए।
इसलिए मैं सरकार से प्रार्थना करता हूं कि हमारे पहलवानों को ऐसा वातावरण उपलब्ध करवाए, जिसमें कि वे अपने खेल पर फोकस करें और देश के लिए मेडल ला सकें।
बता दें कि सांसद बृजेंद्र से पहले भाजपा नेत्री बबीता फोगाट भी खिलाड़ी के तौर पर धरने का समर्थन कर चुकी हैं। वहीं देश की खापें, किसान संगठन और विभिन्न राजनीतिक दल भी पहलवानों के समर्थन में उतर आए हैं और WFI अध्यक्ष बृजभूषण शरण के खिलाफ कार्रवाई की मांग कर रहे हैं।
बृज भूषण के खिलाफ दे रहे धरना
दिल्ली में जंतर मंतर पर हरियाणा के पहलवान भारतीय कुश्ती संघ के अध्यक्ष बृजभूषण शरण के खिलाफ यौन शोषण के आरोप लगाते हुए धरना दे रहे हैं। पहलवानों का आरोप है कि बृजभूषण ने उनका यौन उत्पीड़न किया है। इसमें एक नाबालिग पहलवान भी है। वे 6 दिनों से जंतर मंतर पर धरना दे रहे हैं। उनके समर्थन में पूर्व क्रिकेटर कपिल देव, ओलंपियन नीरज चोपड़ा, टेनिस स्टार सानिया मिर्जा, एक्टर सोनू सूद, उर्मिला मातोंडकर भी रेसलर्स का समर्थन कर चुके हैं।